Het die Israeliete strydwaens gehad? - Herrie van Rooy - www.bybelkennis.co.za
by Mitch Kalp · 03/06/2016
Het die Israeliete enige perde en strydwaens gehad ; of dan hoekom nie?
Toe hulle uit Egipte getrek het, het hulle baie goed geneem, waarom nie ook perde en strydwaens nie.
Dis nogal 'n goeie vraag en die antwoord is nie so seker nie.
Strydwaens was al van vroeg af bekend in die ou Nabye Ooste, lank voor die tyd van Abraham al. Die Egiptenare het dus ook vroeg strydwaens gehad. In die tyd van Moses was die Egiptiese strydwaens relatief klein, getrek deur twee perde en met 'n bemanning ook net van twee. Perde was ook al in daardie tyd bekend, maar hulle is hoofsaaklik gebruik om strydwaens te trek, nie as rydiere op die tyd van die uittog uit Egipte nie. Strydwaens is in oorlog gebruik, maar ook op jagtogte en parades.
Die Bybel self gee geen aanduiding hoekom hulle nie strydwaens en perde uit Egipte geneem het nie. Prakties sou strydwaens nie vir hulle veel beteken het op die tog deur die woestyn nie. Die strydwaens moes gelyk en harde terrein hê om te kan funksioneer, sodat hulle nie eintlik tydens die woestynreis effektief sou gewees het nie.
Na die intog in die Beloofde Land het die Israeliete ook nie gou strydwaens gehad nie. Die bergagtige gebied waar hulle hoofsaaklik gewoon het, was nie geskik vir strydwaens nie. Die eerste strydwaens wat na die intog genoem word, was van hulle vyande (Josua 11, 17, 24; Rigters 1, 4, 5). Salomo het begin om 'n strydwamag op te bou, sodat die Israeliete daarna wel strydwaens gehad het. Die Assiriërs was veral bekend vir hulle strydwaens.